
S p r á v a

Ústavnoprávneho výboru Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 160/2015 Z. z. Civilný sporový poriadok v  znení neskorších predpisov a ktorým sa mení a dopĺňa zákon č. 97/1963 Zb. o  medzinárodnom práve súkromnom a procesnom v znení neskorších predpisov (tlač 1210) v druhom čítaní 
___________________________________________________________________________


	Ústavnoprávny výbor Národnej rady podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov správu o prerokovaní vládneho návrhu zákona, ktorým sa mení a dopĺňa zákon č. 160/2015 Z. z. Civilný sporový poriadok v  znení neskorších predpisov a ktorým sa mení a dopĺňa zákon č. 97/1963 Zb. o  medzinárodnom práve súkromnom a procesnom v znení neskorších predpisov (tlač 1210). 


I.

Národná rada Slovenskej republiky uznesením č. 1437 z 21. apríla 2026 rozhodla o tom, že vládny návrh zákona, ktorým sa mení a dopĺňa zákon č. 160/2015 Z. z. Civilný sporový poriadok v  znení neskorších predpisov a ktorým sa mení a dopĺňa zákon č. 97/1963 Zb. o  medzinárodnom práve súkromnom a procesnom v znení neskorších predpisov (tlač 1210) prerokuje v druhom čítaní a pridelila ho na  prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní v gestorskom výbore do začiatku rokovania schôdze Národnej rady Slovenskej republiky o tomto vládnom návrhu zákona.

II.

	Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).
III.

Vládny návrh zákona, ktorým sa mení a dopĺňa zákon č. 160/2015 Z. z. Civilný sporový poriadok v  znení neskorších predpisov a ktorým sa mení a dopĺňa zákon č. 97/1963 Zb. o  medzinárodnom práve súkromnom a procesnom v znení neskorších predpisov (tlač 1210) prerokoval Ústavnoprávny výbor Národnej rady Slovenskej republiky a odporúčal ho Národnej rade Slovenskej republiky uznesením č. 455 z 21. mája 2026 schváliť. 

IV.

	Z uznesenia Ústavnoprávneho výboru Národnej rady Slovenskej uvedeného v III. bode tejto správy vyplývajú tieto pozmeňujúce a doplňujúce návrhy:

1. V čl. II sa pred bod 1 vkladá nový bod 1, ktorý znie: 
„1. V § 22 ods. 2 a § 26 ods. 3 sa slová „žije v Slovenskej republike dlhší čas“ nahrádzajú slovami „má na území Slovenskej republiky obvyklý pobyt“.“.

Nasledujúce body sa primerane prečíslujú.

Vzhľadom na nahradenie pojmu „pobyt dlhší čas“ novým pojmom „obvyklý pobyt“ v § 41 ods. 2 zákona  č. 97/1963 Zb. o medzinárodnom práve súkromnom a procesnom v znení neskorších predpisov, je potrebné tento pojem zjednotiť a nahradiť aj v § 22 ods. 2 a § 26 ods. 3 tohto zákona. 

Ústavnoprávny výbor NR SR

                                             		Gestorský výbor odporúča schváliť.

2. V čl. II bod 1 znie:
 „1. § 37b sa dopĺňa písmenom d), ktoré znie: 
„d) vo veciach nárokov na náhradu škody a nákladov, ktoré vznikli v súvislosti so sporom proti verejnej účasti na súde alebo inom príslušnom orgáne štátu, ktorý nie je členským štátom Európskej únie, a žalovaná fyzická osoba alebo právnická osoba v spore proti verejnej účasti má bydlisko alebo sídlo na území Slovenskej republiky.“.“.

Ide o legislatívno-technickú úpravu, ktorá spresňuje preberané ustanovenie v súlade s čl. 17 smernice (EÚ) 2024/1069, ktorý ustanovuje kritérium pre určenie právomoci súdu s cieľom zaistiť, aby si osoby, na ktoré sú strategické žaloby proti verejnej účasti zacielené a ktoré majú bydlisko alebo sídlo v EÚ, mohli na súdoch alebo tribunáloch v krajine ich bydliska alebo sídla nárokovať náhradu škody a vzniknutých nákladov vyplývajúcich zo zneužívajúcich súdnych konaní proti verejnej účasti začatých na súde alebo tribunáli tretej krajiny na podnet žalobcu, ktorého bydlisko alebo sídlo je mimo EÚ. V prípade Slovenskej republiky teda ide o bydlisko alebo sídlo osoby na území Slovenskej republiky, ktorá bola v postavení žalovaného v spore proti verejnej účasti na súde alebo inom príslušnom orgáne štátu, ktorý nie je členským štátom EÚ a ktorá požaduje na slovenskom súde, tentokrát v postavení žalobcu, náhradu škody a vzniknutých nákladov, ktoré jej vznikli v súvislosti s konaním mimo EÚ.

Ústavnoprávny výbor NR SR

                                             		Gestorský výbor odporúča schváliť.

3. V čl. II sa za bod 1 vkladá nový bod 2, ktorý znie:
„2. V § 38 ods. 2 písm. b) sa slová „pobyt dlhší čas“ nahrádzajú slovami „obvyklý pobyt“.“.

Nasledujúce body sa primerane prečíslujú.

Vzhľadom na nahradenie pojmu „pobyt dlhší čas“ novým pojmom „obvyklý pobyt“ v § 41 ods. 2 zákona  č. 97/1963 Zb. o medzinárodnom práve súkromnom a procesnom v znení neskorších predpisov, je potrebné tento pojem zjednotiť a nahradiť aj v § 38 ods. 2 písm. b) tohto zákona. 

Ústavnoprávny výbor NR SR

                                             		Gestorský výbor odporúča schváliť.

4. V čl. II bod 3 znie:
„3. § 56 sa dopĺňa odsekom 4, ktorý znie: 
„(4) Ak tento zákon, medzinárodná zmluva alebo vyhlásenie ministerstva spravodlivosti o vzájomnosti neustanovuje inak, dožiadania a potrebné prílohy, rozhodnutia alebo osvedčenia je možné prijať, ak sú vyhotovené v slovenskom jazyku, a je možné ich prijať aj vtedy, ak sú vyhotovené v cudzom jazyku, pri ktorom všeobecne záväzný právny predpis, ktorý vydá ministerstvo spravodlivosti, umožňuje strojový preklad do slovenského jazyka.“.“.

Právna úprava využívania strojových prekladov sa zosúlaďuje s obdobnou úpravou vo vládnom návrhu zákona o medzinárodnej justičnej spolupráci v trestných veciach tlač 1221.

Ústavnoprávny výbor NR SR

                                             		Gestorský výbor odporúča schváliť.

5. V čl. II bode 5 v § 58f odsek 2 znie: 
„(2) Ak ide o preklad do cudzieho jazyka, pri ktorom všeobecne záväzný právny predpis, ktorý vydá ministerstvo spravodlivosti, umožňuje strojový preklad, namiesto postupu podľa odseku 1 súd zabezpečí strojový preklad dožiadaní a písomností.“.

Právna úprava využívania strojových prekladov sa zosúlaďuje s obdobnou úpravou vo vládnom návrhu zákona o medzinárodnej justičnej spolupráci v trestných veciach tlač 1221.

Ústavnoprávny výbor NR SR

                                             		Gestorský výbor odporúča schváliť.

6. V čl. II bode 5 v § 58f sa vypúšťa odsek 3.

Právna úprava využívania strojových prekladov sa zosúlaďuje s obdobnou úpravou vo vládnom návrhu zákona o medzinárodnej justičnej spolupráci v trestných veciach tlač 1221.

Ústavnoprávny výbor NR SR

                                             		Gestorský výbor odporúča schváliť.

7. V čl. II bod 7 znie:
„7. V § 68c ods. 4 druhá veta znie: „Ak ide o preklad z cudzieho jazyka, pri ktorom všeobecne záväzný právny predpis, ktorý vydá ministerstvo spravodlivosti, umožňuje strojový preklad, namiesto postupu podľa predchádzajúcej vety súd zabezpečí strojový preklad pripojených listín.“.“.
Právna úprava využívania strojových prekladov sa zosúlaďuje s obdobnou úpravou vo vládnom návrhu zákona o medzinárodnej justičnej spolupráci v trestných veciach tlač 1221.

Ústavnoprávny výbor NR SR

                                             		Gestorský výbor odporúča schváliť.

8. V čl. III sa slová „1. júla“ nahrádzajú slovami „15. júla“. 

Posun účinnosti sa navrhuje vzhľadom na predpokladaný priebeh legislatívneho procesu vrátane zachovania lehoty na podpis zákona prezidentom Slovenskej republiky.

Ústavnoprávny výbor NR SR

                                             		Gestorský výbor odporúča schváliť.

	Gestorský výbor odporúča hlasovať o uvedených pozmeňujúcich a doplňujúcich návrhoch (body 1 až 8) spoločne, s odporúčaním schváliť.

V.

	Ústavnoprávny výbor Národnej rady Slovenskej republiky ako gestorský výbor odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 160/2015 Z. z. Civilný sporový poriadok v  znení neskorších predpisov a ktorým sa mení a dopĺňa zákon č. 97/1963 Zb. o  medzinárodnom práve súkromnom a procesnom v  znení neskorších predpisov (tlač 1210) schváliť v znení pozmeňujúcich a  doplňujúcich návrhov uvedených v tejto správe. 

		Správa Ústavnoprávneho výboru Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 160/2015 Z. z. Civilný sporový poriadok v znení neskorších predpisov a ktorým sa mení a dopĺňa zákon č. 97/1963 Zb. o  medzinárodnom práve súkromnom a procesnom v znení neskorších predpisov v druhom čítaní (tlač 1210a) bola schválená uznesením Ústavnoprávneho výboru Národnej rady Slovenskej republiky č. 475 z 26. mája 2026.

	Týmto uznesením výbor zároveň poveril spravodajkyňu, poslankyňu Národnej rady Slovenskej republiky Zuzanu Plevíkovú, aby na schôdzi Národnej rady Slovenskej republiky informovala o výsledku rokovania Ústavnoprávneho výboru Národnej rady Slovenskej republiky a pri rokovaní o predmetnom vládnom návrhu zákona predkladala návrhy v  zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a určil poslancov Richarda Glücka, Adama Lučanského, Richarda Eliáša, Štefana Gašparoviča, Miroslava Čellára a Tibora Gašpara za  náhradníkov spravodajkyne.




								               Miroslav Čellár v. r. 
                              		             predseda Ústavnoprávneho výboru 
							            Národnej rady Slovenskej republiky



Bratislava 26. mája 2026

